b'\n_START_ARTICLE_\nMiklo\xc5\xa1i\xc4\x8deva knji\xc5\xbenica, Maribor\n_START_SECTION_\nZgodovina\n_START_PARAGRAPH_\nUstanovljena je bila \xc5\xa1ele leta 1963. Gradivo so nabavljali \xc5\xbee prej (leta 1961), takoj z za\xc4\x8detkom rednega \xc5\xa1tudija na Pedago\xc5\xa1ki akademiji. Kljub pomanjkanju prostora je vodstvo Pedago\xc5\xa1ke akademije na \xc5\xbeeljo \xc5\xa1tudentov organiziralo \xc4\x8ditalnico. Statusno je bila urejena po dolo\xc4\x8dilih zakona o knji\xc5\xbenicah v statutu Pedago\xc5\xa1ke akademije. Leta 1964 je bila knji\xc5\xbenica registrirana pri ob\xc4\x8dinski mati\xc4\x8dni knji\xc5\xbenici v Mariboru in pri Narodni in univerzitetni knji\xc5\xbenici. Skozi vsa leta delovanja knji\xc5\xbenica sledi naslednjemu konceptu: s svojo dejavnostjo podpira delovanje pedago\xc5\xa1kega procesa na Pedago\xc5\xa1ki akademiji. V za\xc4\x8detku delovanja je bila knji\xc5\xbenica urejena po sistemu numerrus currens. Imeli so inventarno knjigo, AIK, kartoteko periodike in sezname knjig (urejene po predmetnih skupinah). Leta 1967 so gradivo postavili po UDK klasifikaciji. To leto lahko \xc5\xa1tejemo za za\xc4\x8detek sodobne strokovne knji\xc5\xbenice s prostim pristopom in katalogi (AIK, naslovni, sistemati\xc4\x8dni, stvarni, lokalni, mati\xc4\x8dni). Leta 1971 so izdali ob desetletnici fakultete bibliografijo u\xc4\x8diteljev Pedago\xc5\xa1ke akademije. Sedem let kasneje se knji\xc5\xbenica preseli v novo stavbo. Do leta 1980 je bila knji\xc5\xbenica odprta tudi ob sobotah. Leta 1988 se delovanje knji\xc5\xbenice avtomatizira, sedem let kasneje za\xc4\x8dne uporabljati internet.\n_START_SECTION_\nGradivo\n_START_PARAGRAPH_\nFond, ki ga je obsegala knji\xc5\xbenica do leta 2007 je pre\xc5\xa1el v upravljanje Filozofske fakultete Univerze v Mariboru. Knji\xc5\xbeni\xc4\x8dno gradivo je v prostem pristopu, razvr\xc5\xa1\xc4\x8deno je po UDK sistemu. Ves fond je vnesen v lokalno bazo. Miklo\xc5\xa1i\xc4\x8deva knji\xc5\xbenica se od ostalih visoko\xc5\xa1olskih knji\xc5\xbenic Univerze v Mariboru razlikuje po mediateki in igroteki. V mediateki se nahaja neknji\xc5\xbeno gradivo, ki se uporablja v posebnih prostorih. Posebno zbirko predstavlja zbirka raziskovalnih nalog srednje\xc5\xa1olcev in osnovno\xc5\xa1olcev z nate\xc4\x8daja Mladi za napredek Maribora. Knji\xc5\xbenica nabavlja fond za vsa znanstvena podro\xc4\x8dja zastopana na fakulteti. Pri izboru gradiva sodeluje s strokovnjaki na fakulteti.\n_START_SECTION_\nSerijske publikacije\n_START_PARAGRAPH_\nTuje serijske publikacije se naro\xc4\x8dajo paketno, in sicer enkrat letno preko najugodnej\xc5\xa1ega ponudnika za vsako fakulteto posebej. Doma\xc4\x8de serijske publikacije naro\xc4\x8dijo neposredno preko zalo\xc5\xbenikov. V Mali \xc4\x8ditalnici je bogat fond doma\xc4\x8dih in tujih strokovnih in znanstvenih serijskih publikacij ter najpomembnej\xc5\xa1i slovenski \xc4\x8dasopisi in \xc4\x8dasniki. Kar nekaj, predvsem tujih serijskih publikacij je dostopnih tudi v elektronski obliki. Ve\xc4\x8dina starej\xc5\xa1ih letnikov publikacij je arhiviranih v skladi\xc5\xa1\xc4\x8du. Uporabniki jih lahko naro\xc4\x8dijo na glavni izposoji. \xc4\x8casopisi in revije, neknji\xc5\xbeno gradivo ter diplomska dela so \xc4\x8ditalni\xc5\xa1ko gradivo. Uporabnik ga mora vrniti \xc5\xa1e isti dan, najkasneje petnajst minut pred koncem delovnega \xc4\x8dasa knji\xc5\xbenice. Gradivo ni v prostem pristopu - razen prosojnic, diapozitivov in notnega gradiva. Podatke o njem dobijo uporabniki v katalo\xc5\xbeni bazi COBISS.SI. Izposoja neknji\xc5\xbenega gradiva na dom je mogo\xc4\x8da le po predhodnem dogovoru. V Digitalni knji\xc5\xbenici Univerze v Mariboru so na voljo polna besedila diplomskih del, izdanih po letu 2008.\n_START_SECTION_\nIzposoja\n_START_PARAGRAPH_\nUporabniki si lahko podatke o gradivu poi\xc5\xa1\xc4\x8dejo sami v bazi podatkov Miklo\xc5\xa1i\xc4\x8deve knji\xc5\xbenice. Veliko gradiva je v prostem pristopu \xe2\x80\x93 pribli\xc5\xbeno \xc4\x8detrtina enot gradiva, ki ga knji\xc5\xbenica hrani. Ostalo gradivo priskrbi knji\xc5\xbeni\xc4\x8dar. Na\xc4\x8deloma na dom ne izposojajo slovarjev, leksikonov, diplomskih, magistrskih in doktorskih del, serijskih publikacij in gradiva za \xc4\x8ditalnico.\n_START_SECTION_\nStoritve\n_START_PARAGRAPH_\nMiklo\xc5\xa1i\xc4\x8deva knji\xc5\xbenica opravlja naslednje dejavnosti: izposoja gradiva in njegovo iskanje, medknji\xc5\xbeni\xc4\x8dna izposoja, bibliografija, pridobivanje gradiva, izobra\xc5\xbeevanje uporabnikov in zaposlenih._NEWLINE_Medknji\xc5\xbeni\xc4\x8dna izposoja gradiva_NEWLINE__NEWLINE_Izvaja se za raziskovalce in profesorje, ki so redno zaposleni delavci na Filozofski fakulteti, Pedago\xc5\xa1ki fakulteti ali Fakulteti za naravoslovje in matematiko. Gradivo iz tujine jim posredujejo UKM, NUK in CTK prek svojih dobaviteljev._NEWLINE_Bibliografija_NEWLINE__NEWLINE_Miklo\xc5\xa1i\xc4\x8deva knji\xc5\xbenica skrbi za vnos bibliografskih enot v sistem COBISS za potrebe bibliografije raziskovalcev, profesorjev in strokovnih delavcev ter sodelavcev Filozofske fakultete, Pedago\xc5\xa1ke fakultete in Fakultete za naravoslovje in matematiko. Tistim, ki niso redno zaposleni na teh fakultetah zara\xc4\x8dunavajo storitve po veljavnem ceniku._NEWLINE_Izobra\xc5\xbeevanje_NEWLINE__NEWLINE_Vsako leto izvajajo uvajalne ure za \xc5\xa1tudente vseh prvih letnikov. V vi\xc5\xa1jih letnikih se izvaja skupinsko iskanje po bazah. Individualno izobra\xc5\xbeevanje uporabnikov poteka po potrebi vsak dan na izposoji. Uporabnike opozarjajo na ikono Moja knji\xc5\xbenica.\n_START_SECTION_\nUporabniki\n_START_PARAGRAPH_\nUporabniki in \xc4\x8dlani Miklo\xc5\xa1i\xc4\x8deve knji\xc5\xbenice so \xc5\xa1tudentje vseh treh mati\xc4\x8dnih fakultet, zaposleni na mati\xc4\x8dnih fakultetah, zaposleni, srednje\xc5\xa1olci. Veliko \xc5\xa1tudentov se tudi kasneje kot zaposleni vra\xc4\x8dajo v knji\xc5\xbenico.\n_START_SECTION_\nViri in literatura\n_START_PARAGRAPH_\nJan\xc5\xbeekovi\xc4\x8d, N. (2002). Ugotavljanje uspe\xc5\xa1nosti delovanja visoko\xc5\xa1olske knji\xc5\xbenice: primer knji\xc5\xbenice Pedago\xc5\xa1ke fakultete v Mariboru. Diplomsko delo. Maribor: Univerza v Ljubljani, Filozofska fakulteta._NEWLINE__NEWLINE_Jesen\xc5\xa1ek, M. (gl. ur.). (2008). Filozofski fakulteti na pot = Open door to the Faculty of Arts. Maribor: Filozofska fakulteta._NEWLINE__NEWLINE_Miklo\xc5\xa1i\xc4\x8deva knji\xc5\xbenica. Pridobljeno 24. 3. 2011 s spletne strani: http://www.ff.uni-mb.si/o-fakulteti/miklosiceva-knjiznica/_NEWLINE__NEWLINE_Miklo\xc5\xa1i\xc4\x8deva knji\xc5\xbenica PFNM Univerze v Mariboru. Pridobljeno 4. 4. 2011 s spletne strani: http://www.pfmb.uni-mb.si/index.php?page_id=176_NEWLINE__NEWLINE_Knji\xc5\xbeni\xc4\x8darske novice. Pridobljeno 7. 4. 2011 s spletne strani: http://www.nuk.uni-lj.si/knjiznicarskenovice/februar2007.asp#12'